***The Green Berets*** er en amerikansk krigsfilm fra 1968 regissert av John Wayne (også hovedrolle). Filmen omhandler amerikanernes krigføring i Vietnam og inneholder politisk budskap som tydelig støtter krigføringen. Filmen ble lagd med aktiv støtte fra Pentagon og det amerikanske forsvaret, noe som blant annet innebar at filmteamet fikk tilgang på autentiske våpen og annet utstyr for filminnspillingen. Den er viden ansett som en propagandafilm og det ble protester i flere land hvor den skulle vises.

Filmen fikk hard medfart av filmanmelderne. 

*The Green Berets* er forøvrig den eneste film om Vietnamkrigen som ble lagd mens denne krigen fremdeles pågikk.

Handling
--------

Reporteren George er en amerikansk journalist med en kritisk holdning til amerikanernes krigføring i Vietnam. På en briefing angående USAs engasjement i Vietnam blir det demonstrert og forklart hvorfor USAs krigføring er riktig. Skeptiske journalister blir fortalt at den internasjonale kommunismen er hva amerikanerne kriger mot og at de har bevis for dette i form av beslaglagte våpen som stammer fra Sovjet og andre kommunistiske land. Da George fremdeles stiller seg skeptisk blir han utfordret av oberst Mike Kirby, en Green Beret som utfordrer ham til å bli med ham til Vietnam for å se selv. Han tar utfordringen og reiser til Sør-Vietnam hvor han får se ting som gjør at han etterhvert skifter mening.

Om filmen
---------

### Protester

*The Green Berets* var en omstridt film og det ble opptøyer flere steder hvor den ble vist. I København ble filmen stanset etter store demonstrasjoner utenfor kinoen. I Norge, og spesielt i Oslo, protesterte flere grupperinger mot at den skulle vises på norske kinoer, blant annet AUF, SUF og Solidaritetskomiteen for Vietnam. Oslo Unge Høyre ønsket imidlertid filmen vist og kom samtidig med krass kritikk av norsk venstreside. Det Norske Studentersamfund vedtok en resolusjon med protest mot planene om å sette den opp i Norge. De mente filmen var hovedfremstøtet fra USA-imperialismen for å rettferdiggjøre det de omtalte som folkemordet i Vietnam og at den hadde til hensikt å spre propaganda for USA-imperialismen generelt. De mente videre at filmen ville være en like stor provokasjon som å vise en film som hyller Hitlers folkemord under annen verdenskrig. Protestene førte til at den ikke ble satt opp i Oslo.

Oliver Stone skrev og regisserte anti-krigsfilmen *Platoon*, delvis som en reaksjon mot denne. Stone hadde selv vært soldat i Vietnam.

### Kritikerne

Filmen ble dårlig mottatt av anmelderne, noe som gjenspeiles av at den bare har fått 25 % på Rotten Tomatoes. Den amerikanske filmanmelderen Roger Ebert gav den null stjerner og beskrev den som banal og støtende, både for dem som var imot amerikanernes krigføring og dem som var for. Leonard Maltin gav den BOMB, som er hans laveste rangering.

I rollene
---------

* John Wayne: Col. Mike Kirby
* David Janssen: George Beckworth
* Jim Hutton: Sgt. Petersen
* Aldo Ray: Sgt. Muldoon
* Patrick Wayne: Lt. Jamison
* George Takei: Capt. Nim
* Raymond St. Jacques: SFC "Doc" McGee
* Bruce Cabot: COL Morgan
* Jack Soo: Colonel Cai (ARVN)
* Luke Askew: SGT Provo
* Irene Tsu: Lin
* Edward Faulkner: CPT MacDaniel
* Jason Evers: CPT Coleman
* Mike Henry: SGT Kowalski
* Craig Jue: Hamchuck
* Richard "Cactus" Pryor: Collier

Referanser
----------

1. ↑  Aftenposten Aften - Pentagon hjalp til å lage Green Berets (5.7.1969, s.6)
2. 1 2  Aftenposten weekend - Legenden Wayne i en søppelhaug (20.1.1990, s.38)
3. ↑  Aftenposten aften - Vietnam-filmen i København stanset av demonstranter (9.5.1969, s.13)
4. ↑  Aftenposten morgen - Krigserklæring fra Oslo AUF mot film fra Vietnam-krigen (27.5.1969, s.2)
5. ↑  Aftenposten morgen - Venstreradikal oppfordring til vold (31.5.1969, s.2)
6. ↑  Aftenposten morgen - DSN-resolusjon mot Green Berets på Oslo-kinoene (13.10.1969, s.5)
7. ↑  
Stone, Oliver (2001). *Platoon DVD commentary* (DVD). MGM Home Entertainment.
8. ↑  Aftenposten morgen - Filmbiter (8.1.1969, s.8) «Hans meget kontroversielle film «The Green Berets» om amerikanernes syv års krig i Vietnam, ble i juni meget dårlig mottatt av kritikerne».
9. ↑  «The Green Berets (1968)». *Rotten Tomatoes* **(engelsk)**. Besøkt 28. april 2019.
10. ↑  Ebert, Roger (1968)
11. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.

Eksterne lenker
---------------

* (en) *The Green Berets* på Internet Movie Database Rediger på Wikidata

* (no) *The Green Berets* hos Filmfront Rediger på Wikidata

* (sv) *The Green Berets* i Svensk Filmdatabas Rediger på Wikidata

* (da) *The Green Berets* i Danmark Nationale Filminstitut Rediger på Wikidata

* (en) *The Green Berets* på AllMovie Rediger på Wikidata

* (fr) *The Green Berets* på Allociné Rediger på Wikidata

* (nl) *The Green Berets* på MovieMeter Rediger på Wikidata

* (en) *The Green Berets* på Turner Classic Movies Rediger på Wikidata

* (en) *The Green Berets* på American Film Institute Rediger på Wikidata

* (en) *The Green Berets* på Rotten Tomatoes Rediger på Wikidata